
A kószálás mint újraértett irodalmi tapasztalat a korai modernségben

Dolgozatom azt vizsgálja, hogy a kószáló (flaneur) európai toposza hogyan ragadható meg, milyen egyedi mintázatokban ölt testet Jókai Mór két, kevésbé gyakran elemzett s európai összefüggésben végképp ritkán tárgyalt nagyvárosi környezetet tematizáló regényében. Kiemelten foglalkoztat az, hogy miként alakul át a tekintet, hogyan viszi színre a bámészkodás tapasztalatát e két magyar regény.
A kószálás szakirodalma a toposzt a 19. századi nagyvárosi életéhez, az eltömegesedés, az átláthatatlan metropoliszoknak a tapasztalatához kapcsolja, s a komparatisztika kiemelten kezeli a Baudelaire-t követő nemzedékek 19. századi, ilyen jellegű ábrázolásait. Korábbi kutatásaim arra irányultak, hogy a toposz jelen van-e s ha igen, akkor milyen módon a 19. század közepének, illetve a 20. század elejének magyar irodalmában. Ebben a kutatásban amellett érvelek, hogy Jókai némely szövegében is különlegesen, egyéni megoldások révén jelenik meg a toposz: e Jókai-művekben is a nagyvároshoz kötődik, de világirodalmi megjelenítéséhez képest a kószálónak egy másik „arca” válik ismertté. Összeségében, dolgozatom tehát e modern toposz eddig egy még nem vizsgált formáját, ennek alakulását és jelentőségét szemlélteti.



